Document ID: /roh_data/filtered/fineweb-2-filterrobots_roh.jsonl.gz/15311

Plirs schefs da stadi han onurà il purtader dal premi Nobel da la pasch e survivent dal holocaust Elie Wiesel ch'è mort. Il president da l'Israel, Reuven Rivlin, ha onurà Wiesel sco cumbattant cunter mintga furma da odi. Il president american Obama ha numnà el ina gronda vusch morala da noss temp ed ina cunscienza dal mund.
Schurnalist, scrivent, professur
La mort da Wiesel ha sveglià cordoli sin l'entir mund. Elie Wiesel è naschì il 1928 en la Rumenia e survivì las sgarschurs dal holocaust en Germania sut Hitler. Ses geniturs e sia sora giuvna eran vegnids mazzads dals nazi. Durant blers decennis aveva il scrivent che viveva a New York cumbattì per la memoria dal holocaust. El ha scrit ovras sco «Die Nacht» u «Jude heute».
Suenter il 1945 aveva Wiesel studegià a Paris e lavurava sco schurnalist. Il 1956 è el lura stà correspundent da l’ONU. Pli tard è el stà professur per litteratura, filosofia e giudaissem al New York City College. Il 1986 ha el survegnì il premi Nobel da la pasch.
RR novitads 23:00